
Έρευνα για την αξιολόγηση των υπηρεσιών «συμβουλευτικής στην απασχόληση» που παρέχεται από τους Συμβουλευτικούς Σταθμούς του Δήμου Νεάπολης-Συκεών
Η έρευνα πραγματοποιήθηκε το χρονικό διάστημα Φεβρουάριο – Μάρτιο 2013. Στόχος της ήταν η αξιολόγηση των υπηρεσιών που παρέχονται από τους Συμβουλευτικούς Σταθμούς του δήμου Νεάπολης –Συκεών σε ανέργους, που ζητούν βοήθεια στην εύρεση εργασίας. 
Ένας  βασικός δείκτης αξιολόγησης της αποτελεσματικότητας των υπηρεσιών για την απασχόληση, είναι προφανώς το ποσοστό εύρεσης εργασίας των ανέργων.  
Για το σκοπό αυτό επιδιώκουμε στο πλαίσιο της λειτουργίας των Συμβουλευτικών Σταθμών να έχουμε μια όσο το δυνατόν πληρέστερη εικόνα σχετικά με την επιτυχία των ανέργων στην εύρεση εργασίας. 
Έτσι για τα δύο τελευταία χρόνια γνωρίζουμε ότι το ποσοστό εύρεσης εργασίας ήταν για το 2011 12%, ενώ για το 2012 το ποσοστό αυτό έφτασε στο 24% του συνόλου των ατόμων που απευθύνθηκαν στους Συμβουλευτικούς Σταθμούς με αίτημα την εύρεση εργασίας. Ας σημειώσουμε ότι για το 2012 σε εθνικό επίπεδο το ποσοστό εύρεσης εργασίας ήταν 10,85% (πηγή: Ελληνική Στατιστική Αρχή, Δεκέμβριος 2012). 
Πέραν τούτου, από τη σχετική επιστημονική βιβλιογραφία, αναδεικνύεται ότι, η συμβουλευτική στήριξη των ανέργων είναι σημαντικός παράγοντας στην ενίσχυση της ψυχικής τους ανθεκτικότητας (της ικανότητάς τους να διαχειριστούν με επιτυχία τη δύσκολη συνθήκη της ανεργίας) η οποία με τη σειρά της είναι καθοριστική ως προς την επιτυχή εύρεση εργασίας: Άτομα με υψηλή ψυχική ανθεκτικότητα έχουν περισσότερες πιθανότητες να βρουν εργασία από ότι άτομα με χαμηλή ψυχική ανθεκτικότητα. 
Η αξιολόγηση επομένως του ρόλου της συμβουλευτικής στήριξης και η ανάδειξη εκείνων των παραγόντων που οι ίδιοι οι άνεργοι θεωρούν σημαντικούς για την υποστήριξή τους και την ενίσχυση της ψυχικής τους ανθεκτικότητας,  αποκτά ιδιαίτερο ενδιαφέρον για την αποτίμηση της αποτελεσματικότητας των υπηρεσιών καθώς και για τυχόν τροποποιήσεις που χρειάζεται να προβλέψουμε σε αυτές.   

Όσον αφορά τη συμβουλευτική στήριξη που σήμερα παρέχεται σε ανέργους στους 4 Συμβουλευτικούς Σταθμούς του δήμου Νεάπολης-Συκεών, αυτή περιλαμβάνει τις ακόλουθες ενέργειες:
· Καθημερινή αποδελτίωση όλων των προσφερόμενων θέσεων εργασίας στον ιδιωτικό και δημόσιο τομέα και ενημέρωση των ανέργων (καθώς προσέρχονται στους συμβουλευτικούς σταθμούς) 
· Ενημέρωση για αγγελίες, προκηρύξεις και σεμινάρια (μέσω e-mail & sms) 
· Βοήθεια στη συμπλήρωση αιτήσεων για εύρεση εργασίας 
· Καθοδήγηση σχετικά με τις απαραίτητες ενέργειες για την εύρεση εργασίας
· Βοήθεια στη σύνταξη βιογραφικού σημειώματος και προετοιμασία για τη συνέντευξη για εργασία
· Ενδυνάμωση και στήριξη για την αντιμετώπιση των αρνητικών συναισθημάτων που σχετίζονται με την παρατεταμένη ανεργία

Κάθε άνεργος/η έχει ως πρόσωπο αναφοράς έναν/μία σύμβουλο απασχόλησης, ώστε να μπορεί να λειτουργήσει η υποστηρικτική σχέση. 
Προκειμένου λοιπόν να αξιολογηθούν όλες οι παραπάνω υπηρεσίες, ερωτήθηκαν οι συμμετέχοντες στην έρευνα σχετικά με τη χρησιμότητα των ενεργειών αυτών καθώς και με ποιοτικά χαρακτηριστικά που αφορούν τη σχέση τους με τους συμβούλους. 

Οι συμμετέχοντες στην έρευνα:
Συνολικά συμμετείχαν 134 άτομα που συμπλήρωσαν το ερωτηματολόγιο. 
Αντιπροσωπεύουν περίπου το 7% των συνολικών ατόμων που έχουν απευθυνθεί το 2012 στους συμβουλευτικούς σταθμούς με αίτημα την εύρεση εργασίας. 
Ορισμένα δημογραφικά στοιχεία των συμμετεχόντων είναι:
Φύλο: Γυναίκες 61% - Άντρες  39%.
Ηλικία: 30%: 36-45 ετών (26%:46-54 ετών,  24%:27-35 ετών,  13%: έως 26 ετών,7%: 55-65 ετών) 
Εκπαίδευση:  44% Απόφοιτοι μέσης εκπαίδευσης (24% Υποχρεωτικής εκπαίδευσης, 12% Ανώτερης εκπαίδευσης, 11% Ανώτατης εκπαίδευσης, 7% Χωρίς τίτλο, 2% Μεταπτυχιακό-Διδακτορικό)
Όσον αφορά την εργασιακή τους κατάσταση:  63% άνεργος/η πάνω από 1 χρόνο.
Τα παραπάνω δημογραφικά στοιχεία συμφωνούν απόλυτα με τα δημογραφικά στοιχεία του συνόλου των ατόμων που απευθύνθηκαν στους συμβουλευτικούς σταθμούς του δήμου το 2012, δεδομένο το οποίο ενισχύει την αντιπροσωπευτικότητα του δείγματος. 

Οι επιπτώσεις της ανεργίας:
Όσον αφορά την παρούσα ψυχική κατάσταση των ανέργων και τις επιπτώσεις της ανεργίας, ζητήθηκε από τους συμμετέχοντες να εκτιμήσουν οι ίδιοι το μέγεθος των αρνητικών επιπτώσεων στην ψυχική τους κατάσταση:
«Πόσο θα λέγατε ότι έχει επηρεάσει η ανεργία αρνητικά την ψυχική σας κατάσταση;» Το 58% απάντησε: «Πάρα πολύ, νιώθω συχνά απελπισία» 
Έγινε ανάλυση της παραπάνω ερώτησης με συνάρτηση το φύλο και διαπιστώθηκε ότι τόσο οι άνδρες (σε ποσοστό 51%) όσο και οι γυναίκες (σε ποσοστό 60%), νιώθουν σε εξαιρετικά υψηλό βαθμό να επιβαρύνονται ψυχικά από την παρατετεμένη ανεργία τους και εκφράζουν συναισθήματα απόγνωσης και απελπισίας. Το δεδομένο αυτό επιβεβαιώνει την αναγκαιότητα ψυχολογικής στήριξης και ενδυνάμωσης των ανέργων, το οποίο προβλέπεται στους συμβουλευτικούς σταθμούς στο πλαίσιο της συμβουλευτικής για την εύρεση εργασίας. 
Παρόλο που η ανεργία συνήθως εισπράττεται πιο αρνητικά από τους άντρες (σύμφωνα με σχετικές μελέτες οι γυναίκες έχοντας και άλλους για αυτές σημαντικούς ρόλους, πχ ως μητέρες, βιώνουν σε μικρότερο βαθμό την απώλεια της εργασίας ως ψυχική επιβάρυνση), στο δείγμα μας ωστόσο, φαίνεται να μην υπάρχει διαφορά στα δύο φύλα. 

Όσον αφορά τις πηγές στήριξης των ανέργων, οι συμμετέχοντες ερωτήθηκαν: 
«Από πού νιώθετε ότι αντλείτε κουράγιο και δύναμη για να αντιμετωπίσετε το πρόβλημα της ανεργίας σας;» 
· Από την οικογένεια και τους φίλους μου:  Ισχύει πολύ-πάρα πολύ: 69%
· Από τη συνειδητοποίηση ότι είναι ένα γενικότερο πρόβλημα και όχι μόνο δικό μου: Ισχύει πολύ-πάρα πολύ: 62%
· Από το χαρακτήρα και την προσωπικότητά μου: Ισχύει πολύ-πάρα πολύ: 58%
· Από τη συμπαράσταση που έχω από το Συμβουλευτικό Σταθμό του δήμου: Ισχύει πολύ-πάρα πολύ: 58%
Όπως είναι αναμενόμενο οι βασικές πηγές στήριξης των ανθρώπων είναι οι κοντινοί τους άνθρωποι – συγγενείς και φίλοι. Σημαντικό είναι επίσης ότι, η επίγνωση πως πρόκειται για μια οικονομική – κοινωνική κρίση που αφορά το σύνολο του πληθυσμού,  βοηθά στην αντιμετώπιση της ανεργίας, καθώς αποτρέπει τα άτομα από το να χρεώσουν την κατάσταση αυτή ως «προσωπική αποτυχία». 
Εντυπωσιακό είναι επίσης, το γεγονός ότι οι ωφελούμενοι σε με γάλο βαθμό χαρακτηρίζουν τους συμβουλευτικούς σταθμούς ως πηγή στήριξης – ουσιαστικά τόσο όσο βασίζονται και στις δικές τους δυνάμεις. 
Συνολικά λοιπόν φαίνεται ότι, η υποστήριξη που λαμβάνουν οι συμμετέχοντες από τους συμβουλευτικούς σταθμούς έχει πολύ σημαντική αξία για τη διατήρηση της ψυχικής τους ανθεκτικότητας και για την αντιμετώπιση των συναισθημάτων απόγνωσης και απελπισίας που η ανεργία συχνά συνεπάγεται. 

Αποτίμηση της χρησιμότητας των υπηρεσιών των Συμβουλευτικών Σταθμών:
Με τις παρακάτω ερωτήσεις ζητήσαμε από τους συμμετέχοντες στην έρευνα να αξιολογήσουν την αποτελεσματικότητα των υπηρεσιών που προβλέπονται για τους ανέργους. 
Στο δείγμα περιλαμβάνονται τόσο άτομα που έχουν βρει εργασία με τη βοήθεια του συμβουλευτικού σταθμού, όσο και άτομα που δεν έχουν βρει εργασία (τα ποσοστά είναι σχεδόν τα ίδια, με μια μικρή διαφορά υπέρ αυτών που δεν έχουν βρει εργασία 57%). 
Σημαντική διαφοροποίηση της λειτουργίας των συμβουλευτικών σταθμών από πολλές άλλες υπηρεσίες ψυχοκοινωνικής στήριξης (και από τις περισσότερες υπηρεσίες στον δημόσιο τομέα), είναι το γεγονός ότι λειτουργούν καθημερινά από τις 8 το πρωί έως τις 9 το βράδυ. Παρόλο που από προφορικές μαρτυρίες ήδη γνωρίζαμε ότι το δεδομένο αυτό αξιολογείται θετικά από τους πολίτες, θελήσαμε να επιβεβαιωθούμε μέσα από τη γνώμη των συμμετεχόντων στην έρευνα, που πράγματι στη συντριπτική τους πλειοψηφία θεωρούν ότι είναι πάρα πολύ βοηθητικό.
Όσον αφορά τις διαφορετικές υπηρεσίες των συμβουλευτικών σταθμών για τους ανέργους, ζητήσαμε από τους συμμετέχοντες να αξιολογήσουν κάθε μια χωριστά, πόσο χρήσιμη και αποτελεσματική τις θεωρούν.
Στις απαντήσεις των συμμετεχόντων ξεχωρίζει κα’αρχήν το γεγονός ότι όλες οι υπηρεσίες θεωρούνται εξαιρετικά βοηθητικές και αξιοποιούνται σε μεγάλο βαθμό από τους ανέργους. Το 65-80% των συμμετεχόντων δηλώνει ότι χρησιμοποιεί πάρα πολύ αυτές τις υπηρεσίες και ότι τις βρίσκει πάρα πολύ βοηθητικές. 
Όσον αφορά τις συγκεκριμένες υπηρεσίες φαίνεται ότι η συμβουλευτική καθοδήγηση από τους συμβούλους σχετικά με τις ενέργειες που χρειάζεται να κάνουν οι ίδιοι οι άνεργοι για να βρουν εργασία, εκτιμάται ως πάρα πολύ βοηθητική ενέργεια, όπως και η πολύ συγκεκριμένη πρακτική υποστήριξη, που αφορά τη συμπλήρωση αιτήσεων και τη βοήθεια στη  σύνταξη βιογραφικού σημειώματος. 
 Όσον αφορά τα ποιοτικά χαρακτηριστικά της σχέσης με τους συμβούλους απασχόλησης, βασική προϋπόθεση για να λειτουργήσει θετικά η συμβουλευτική σχέση είναι οι συμβουλευόμενοι να νιώθουν ασφάλεια και εμπιστοσύνη στη συνεργασία τους με τους συμβούλους απασχόλησης. Πράγματι η συντριπτική πλειοηψηφία των ερωτώμενων νιώθω εμπιστοσύνη στη σχέση με τους συμβούλους καθώς το 74% δηλώνει ότι «Στη συνεργασία μου με τους συμβούλους απασχόλησης νιώθω ότι υπάρχει εχεμύθεια και ότι μπορώ να τους εκμυστηρευτώ ότι με  απασχολεί.»
Επιπλέον, προσπαθήσαμε να ξεχωρίσουμε ποια ποιοτικά χαρακτηριστικά στη σχέση με τους συμβούλους εργασίας οι άνεργοι εκτιμούν θετικά και εισπράττουν ως βοήθεια. Σε αυτό το πλαίσιο ζητήσαμε από τους συμμετέχοντες να αξιολογήσουν τόσο τη στάση των συμβούλων (πχ. «είναι πρόθυμοι να με βοηθήσουν») όσο και τα πρακτικά ζητήματα στα οποία υπεισέρχονται κατά τη συναλλαγή με τους ανέργους («με βοηθούν στη συμπλήρωση αιτήσεων»). Από ότι φαίνεται από τις απαντήσεις «η προθυμία των συμβούλων να βοηθήσουν» είναι καθοριστικός παράγοντας για τους συμβουλευόμενους και αξιολογείται πάρα πολύ θετικά. 

Ενδιαφέρον έχεις επίσης, ότι η θετική εκτίμηση της συμπαράστασης που εισπράττουν από τους συμβούλους δε μειώνεται από το αν έχουν βρει εργασία οι άνεργοι με τη βοήθεια των συμβούλων απασχόλησης ή όχι. Μάλιστα παρατηρούμε ότι όσοι δεν έχουν βρει εργασία εκτιμούν ελαφρώς ακόμα πιο θετικά (90%) τη στήριξη των συμβούλων από όσους έχουν βρει εργασία (86%).

Από τις παραπάνω απαντήσεις γίνεται φανερό ότι οι άνεργοι νιώθουν ασφάλεια και εμπιστοσύνη στη συναλλαγή τους με τους συμβούλους και ότι το πιο βασικό θετικό χαρακτηριστικό της σχέσης αυτής είναι ότι γνωρίζουν ότι μπορούν να βρουν βοήθεια και συμπαράσταση ανά πάσα στιγμή. 

Το δεδομένο αυτό σε συνδυασμό με το γεγονός ότι το 84% θεωρεί πολύ βοηθητικό ότι οι συμβουλευτικοί σταθμοί είναι ανοιχτοί από τις 8πμ μέχρι τις 9μμ, δικαιώνει ότι ο δήμος χαρακτηρίζει τους συμβουλευτικούς σταθμούς ως «ανοιχτή πόρτα στους πολίτες», ενώ αποδεικνύει ότι η συμβουλευτική στήριξη χρειάζεται πρώτα από όλα να είναι μια ανθρωπιστική πράξη συμπαράστασης και αλληλεγγύης.

Χαρακτηριστικές είναι επίσης ορισμένες από τις απαντήσεις που έδωσαν οι συμμετέχοντες στην ερώτηση: « Υπάρχει κάτι άλλο που θα θέλατε να ζητήσετε από τους συμβουλευτικούς σταθμούς;»
«Θα ήθελα να ευχαριστήσω θερμά το υπαλληλικό προσωπικό του Σ.Σ. που με στηρίζουν συνέχεια για να ανταπεξέλθω στις απαιτήσεις της αναζήτησης εργασίας και για την ψυχολογική τους στήριξη.»
«Να συνεχίσουν να υπάρχουν γιατί είναι μια νότα χαράς στους δύσκολους καιρούς που υπάρχουν. Σας ευχαριστώ.»
«Να τους ευχαριστήσω για την συμπαράσταση.»
«Τα παιδιά προσπαθούν για το καλύτερο. Αν υπήρχε κάτι άλλο πιστεύω πως θα το έκαναν. Από τα παιδιά είμαι πολύ ευχαριστημένη. Η γενική κατάσταση στη χώρα πρέπει να αλλάξει.»

